Teringi maastikukaitseala moodustati 1999. aastal, kaitsmaks mosaiikset  soomaastikku ja tagamaks omapäraste taimekoosluste kaitse. Maastikukaitseala suuruseks on 264 ha ja asub Karksi valla lõunapoolsemas osas Läti piiri ääres Lilli külas. Läti piiriga külgnev metsakvartal loob ettekujutuse tõelisest loodusmetsast: maas lebavad kõdunevad, sammaldega kaetud tüved ja poolest tüvest murdunud puud, mis annavad peitsemisvõimaluse lindudele. Kõrguvad rabasaared poolitavad soo põhja- lõunasuunaliselt. Neid saari pidi kulges vanasti ka talitee soos lõunas asuvasse Lotuse tallu. Legendi järgi  kasutati taliteest läände jäävat rabasaart 12.- 14. sajandini paosaarena, kuhu pääses mööda tammepakkudest salateed.  Teringi matkaraja moodustab 4,5 km pikkune ringikujuline laudtee. Matkaraja algus on 1,5 km kaugusel Lilli küla keskusest. Enne rajale minekut saab tutvuda matkaraja skeemiga. Parkla, lõkkekoht, katusealune ja käimla võimaldavad matkaseltskonnal end mõnusalt tunda. Rajal on hulgaliselt informatsiooni taimestiku, loomastiku ja linnustiku kohta.  Laudteel kõndides ootavad Sind ees  lage raba koos kidurate soomändidega, puisraba, hälbed, laukad, põlismetsailmeline loodusmets, segametsad, kuusikud, kaasikud, männikud ja mitmekesine taimestik.